Tweede verdagte vas oor onnie se moordArgieffoto: Nico Strydom ŉ Tweede verdagte is in Isipingo in KwaZulu-Natal in hegtenis geneem in verband met die moord op ŉ 47-jarige onderwyser van Bergville. “Die verdagte is in hegtenis geneem in verband met die ontvoering van en moord op Raymond Mabizela (47),” het maj. Shooz Magudulela, woordvoerder van die polisie, gesê. Mabizela se meisie, Fikelephi Ngubane (28), het hom glo op 11 Maart na Wembezi gelok. “Na bewering is hy deur ŉ ander kêrel van Ngubane ontvoer en hy het verdwyn,” het Magudulela verduidelik. “Die onderwyser is as vermis aangemeld en sy ontbinde liggaam is op 24 Maart gevind. Hy is in ŉ sloot gevind en sy liggaam was met ŉ mat bedek.” Ngubane is in hegtenis geneem ná ŉ ondersoek. Sy het reeds in die Estcourt-landdroshof verskyn en die saak is uitgestel tot 6 Mei vir ŉ aansoek om borgtog. Polisiebeamptes van die Umlazi-honde-eenheid en Durban se veiligheid- en sekuriteitsdiens het Vrydag inligting opgevolg en die tweede verdagte is by ŉ bushalte in hegtenis geneem. “Hy sal na verwagting Dinsdag in die Estcourt-landdroshof verskyn,” het Magudulela bygevoeg.